Nemecký minister kritizoval ECB, odmieta nákupy dlhopisov
BERLÍN 3. septembra (WEBNOVINY) – Nemecký minister hospodárstva Philipp Rösler podporuje šéfa nemeckej centrálnej banky Jensa Weidmanna, ktorý nesúhlasí s plánmi Európskej centrálnej banky (ECB) nakupovať vládne dlhopisy zadlžených krajín s tým, že takýto krok nemôže byť náhradou za ekonomické reformy.
Podľa Röslera má Weidmann pravdu, keď nesúhlasí so znižovaním nákladov Talianska a Španielska prostredníctvom nákupu dlhopisov zo strany ECB.
Šéf nemeckej centrálnej banky sa nesúhlasom s touto stratégiou netají.
"Nákup dlhopisov nemôže byť trvalým riešením, pretože znamená riziko inflácie," povedal Rösler pre pondelkové vydanie denníka Rheinische Post.
"Šéf ECB Mario Draghi zdôraznil, že iba štrukturálne reformy v jednotlivých krajinách môžu zabezpečiť konkurencieschopnosť a stabilitu meny a nedokáže to nákup dlhopisov. Toto musí byť naša cesta," dodal Rösler.